мотиви  
към

проект на Наредба за изменение и допълнение на Наредба № РД-02-20-4 от 11.10.2016 г. за предоставяне на услуги от кадастралната карта и кадастралните регистри

(обн. ДВ, бр. 83 от 2016 г.)

Проектът на наредба е разработен в изпълнение на § 28 от Преходните и заключителни разпоредби към Закона за изменение и допълнение на Закона за кадастъра и имотния регистър (ЗИД ЗКИР) (обн. ДВ, бр. 41 от 2019 г.).

С предлаганите изменения и допълнения към Наредба № РД-02-20-4 от 11.10.2016 г. за предоставяне на услуги от кадастралната карта и кадастралните регистри (Наредба № РД-02-20-4 от 11.10.2016 г.) се определят условията и редът за осъществяване и прекратяване на дейността по административно обслужване от лицата, придобили правоспособност по реда на ЗКИР, контролът, осъществяван от Агенцията по геодезия, картография и кадастър (АГКК) върху дейността на правоспособните лица и видовете документи, които те издават от името на АГКК.

Необходимостта от подпомагане дейността на СГКК е следствие от увеличаване на териториалното покритие на страната с кадастрална карта и кадастрални регистри (КККР) и съответно нарасналия брой заявления за услуги, изпълнението на които не може да се обезпечи с наличния брой служители. Нормативните изменения са въведени с нов раздел VIа „Административно обслужване с кадастрална информация от лицата, придобили правоспособност по реда на ЗКИР“, както и с изменения и допълнения в други разпоредби на нормативния акт. В раздел VIа са регламентирани изискванията, на които трябва да отговарят правоспособните лица по кадастър, както и начинът и редът, по който се заявява пред АГКК, желанието за извършване на административно обслужване и за отбелязване в регистъра на правоспособните лица, на обстоятелството, че правоспособното лице ще извършва такава дейност. Указани са правилата, които следва да прилагат правоспособните лица при предоставяне на услуги, за да осъществяват дейността по административно обслужване. Посочени са случаите, в които се налагат наказания на правоспособните лица и се прекратява дейността по административно обслужване. Изброени са видовете услуги, които правоспособното лице ще предоставя на потребителите, чрез регламентиран достъп до административната информационна система – скица на поземлен имот, скица на сграда, схема на самостоятелен обект и удостоверение за наличие или липса на данни, както и приемане на заявления за изменение на кадастралния регистър на недвижимите имоти. Изброените услуги ще могат да бъдат предоставяни за цялата територия на страната, за която има КККР. Регламентирани са и контролните функции на АГКК по отношение на дейността на правоспособните лица при предоставяне на услугите от КККР.

За изпълнение на Решение № 704 на Министерския съвет от 2018 г. за приемане на мерки за трансформация на модела на административното обслужване, в Приложение № 1 и Приложение № 2 към проекта на Наредба за изменение и допълнение на Наредба № РД-02-20-4 от 11.10.2016 г., за изпълнението на всяка услуга са посочени – кои документи се получават по служебен път и какви данни и документи се предоставят от заявителя. С оглед Закона за изменение и допълнение на ЗКИР (обн. ДВ, бр. 41 от 2019 г.) отпада основанието за предоставяне на услугата „Удостоверение по чл. 54а, ал. 3 от ЗКИР“, поради което същата е заличена в проекта на наредба.

С проекта за изменение и допълнение на Наредба № РД-02-20-4 от 11.10.2016 г., в изпълнение на Решение № 704 на Министерския съвет от 2018 г. за приемане на мерки за трансформация на модела на административното обслужване се изменя § 3 от Заключителните разпоредби на Наредбата за изменение и допълнение на Наредба № РД-02-20-4 от 11.10.2016 г. (обн. ДВ, бр. 88 от 2017 г.), като се определя точна дата на влизане в сила на разпоредбата – 22.11.2018 г. Това е датата, на която Държавна агенция „Електронно управление“ е предоставила достъп на Агенцията по геодезия, картография и кадастър до данни от регистри на държавната администрация в RegiX.

С влизане в сила на Регламент (ЕС) 2016/679 на Европейския парламент и на Съвета от 27.04.2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) отпадна изискването за регистриране на лицата, като администратори на лични данни, от което произтича необходимостта от промяна в раздел VIII на Наредба № РД-02-20-4 от 11.10.2016 г., относно регламентирането на ограниченията на достъпа до данните и услугите, предоставяни от КККР. Предвид точното определяне на случаите, при които се ограничава достъпът до данните в КККР, и лицата, на които се предоставят, разпоредбата препраща към Регламент (ЕС) 2016/679.

С проекта за изменение и допълнение на Наредба № РД-02-20-4 от 11.10.2016 г. се извършва прецизиране на някои от текстовете, за които в хода на прилагането им е констатирано, че са неточни, непълни, неясни или водят до двусмислено тълкуване.

При разработването на проекта на наредба са взети предвид бележки и предложения на представители на браншовите организации: Съюз на геодезистите и земеустроителите в България, Камара на инженерите по геодезия и Асоциация на геодезическите фирми, постъпили като писмени становища или изразени на проведените с тях работни срещи.

За прилагане на предложения проект на наредба не са необходими финансови и други средства.

Проектът на Наредба за изменение и допълнение на Наредба № РД-02-20-4 от 11.10.2016 г. за предоставяне на услуги от кадастралната карта и кадастралните регистри, не въвежда изисквания на правото на Европейския съюз.

На основание Закона за нормативните актове, срокът за обществено обсъждане след публикуване на проекта на наредба и мотивите на Портала за обществени консултации, на интернет страниците на Министерството на регионалното развитие и благоустройството и на АГКК, е 30 дни.